Predkladacia správa

Návrh nariadenia vlády Slovenskej republiky, ktorým sa ustanovujú požiadavky na ochranu zvierat počas usmrcovania vypracovalo Ministerstvo pôdohospodárstva a rozvoja vidieka Slovenskej republiky v spolupráci so Štátnou veterinárnou a potravinovou správou Slovenskej republiky na základe § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. ako iniciatívny materiál.
Dôvodom predloženia návrhu nariadenia je potreba prijatia vykonávacích ustanovení k nariadeniu Rady (ES) č. 1099/2009 z 24. septembra 2009 o ochrane zvierat počas usmrcovania (ďalej len „nariadenie (ES) č. 1099/2009“), ktoré sa bude uplatňovať od 1. januára 2013. Uvedeným nariadením sa zároveň zrušuje smernica Rady 93/119/ES z 22. decembra 1993 o ochrane zvierat v čase ich zabíjania alebo usmrcovania, pričom niektoré jej ustanovenia sa naďalej budú uplatňovať. Z tohto dôvodu je potrebné zrušiť nariadenie vlády Slovenskej republiky č. 315/2003 Z. z. z 9. júla 2003, ktorým sa ustanovujú požiadavky na ochranu zvierat v čase ich zabíjania alebo usmrcovania v znení nariadenia vlády Slovenskej republiky č. 497/2003 Z. z.
Navrhovaným nariadením vlády sa upravuje najmä systém povoľovania rituálneho zabíjania zvierat a systém odborného vzdelávania a udeľovania osvedčení osobám, ktoré vykonávajú odborné úkony a úkony súvisiace so zabíjaním zvierat na bitúnkoch. V prílohách sa uvádza vzor prihlášky na odborné vzdelávanie a zároveň v prílohách ponechávame v súčasnosti platné požiadavky na presuny, ustajnenie zvierat a postupy pri úkonoch spojených so zabíjaním a usmrcovaním zvierat, keďže nariadenie Rady (ES) č. 1099/2009 umožňuje členským štátom ponechať si prísnejšie predpisy, ktoré sú účinné v čase nadobudnutia účinnosti nariadenia Rady (ES) č. 1099/2009.
Návrh nariadenia vlády nemá vplyv na rozpočet verejnej správy, nemá sociálne vplyvy, ani vplyv na životné prostredie a informatizáciu spoločnosti. Vplyv na podnikateľské prostredie je uvedený v doložke vybraných vplyvov.
Návrh nariadenia vlády je v súlade s Ústavou Slovenskej republiky,  zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právne záväznými aktmi Európskej únie.
Návrh nariadenia vlády nebude predmetom vnútrokomunitárneho pripomienkového konania.
Predložený návrh bol predmetom pripomienkového konania, ktorého výsledky sú uvedené vo vyhodnotení pripomienkového konania. Materiál sa na rokovanie predkladá bez rozporov.